เก็บตกการเงิน
นายชาติศิริ โสภณพนิช กรรมการผู้จัดการใหญ่ ธนาคารกรุงเทพ กล่าวว่า ธนาคารจะเสนอขายหุ้นกู้ด้อยสิทธิอายุ 10 ปี
16 พ.ย. 2555

แบงก์กรุงเทพขายหุ้นกู้ 10 ปี ดอกเบี้ย 4.375%
นายชาติศิริ โสภณพนิช กรรมการผู้จัดการใหญ่ ธนาคารกรุงเทพ กล่าวว่า ธนาคารจะเสนอขายหุ้นกู้ด้อยสิทธิอายุ 10 ปี อัตราดอกเบี้ยคงที่ 4.375% จ่ายดอกเบี้ยทุก 6 เดือน ครบกำหนดไถ่ถอนในปี พ.ศ. 2565 โดยธนาคารมีสิทธิไถ่ถอนก่อนกำหนดหลังครบ 5 ปี แก่นักลงทุนกลุ่มสถาบันและนักลงทุนทั่วไป จองซื้อขั้นต่ำ 2 แสนบาท และทวีคูณครั้งละ 1 แสนบาท ระหว่างวันจันทร์ที่ 26 พ.ย.-วันศุกร์ที่ 7 ธ.ค. 2555 ที่สาขาธนาคารทั่วประเทศ
หุ้นกู้ด้อยสิทธิดังกล่าวได้รับการจัดอันดับที่ระดับ AA-(tha) จากบริษัท ฟิทช์ เรทติ้งส์ (ประเทศไทย) โดยธนาคารจะนำเสนอขาย 2 หมื่นล้านบาท และมีหุ้นกู้สำรองอีก 1 หมื่นล้านบาท
“หุ้นกู้ด้อยสิทธิดังกล่าวเป็นการระดมเงินระยะยาวสำหรับธนาคารในอัตราดอกเบี้ยที่เหมาะสม และเป็นทางเลือกในการลงทุนและออมเงินระยะยาวของผู้สนใจ” นายชาติศิริ กล่าว
ขณะที่ ธนาคารธนชาตจะขายหุ้นกู้แบบไม่มีประกันในวงเงิน 3,000 ล้านบาท ในเร็วๆ นี้ ซึ่งคาดว่าจะให้ดอกเบี้ยสูงกว่าธนาคารกรุงเทพ
ก่อนหน้านี้ธนาคารกรุงศรีอยุธยาขายหุ้นกู้ด้อยสิทธิ 2 หมื่นล้านบาท จ่ายดอกเบี้ย 4.7% ขณะที่ธนาคารซีไอเอ็มบี (ไทย) ขายหุ้นกู้ด้อยสิทธิ 3,000 ล้านบาท จ่ายดอกเบี้ย 4.8%